තමන්ටම ආවේනික රටා ඔස්සේ රූ රටා මවන ඔහු මේ වන විට සිය සිතුවම් දෙස් විදෙස් ජනතාවගේ රසාස්වාදය උදෙසා ඒක පුද්ගල සිතුවම් දැක්ම විශාල සංඛ්‍යාවක් පවත්වා ඇත. 1974 වසරේදි ඔහු පළමු චිත්‍ර ප්‍රදර්ශනය මහා ගත්කරු මාර්ටින් වික්‍රමසිංහ සූරීන්ගේ ප්‍රධානත්වයෙන් පැවැත් වූ අතර එදා මෙදාතුර මෙරට පවත්වා ඇති චිත්‍ර ප්‍රදර්ශන සංඛ්‍යාව පණහකටත් අධිකය.කැනඩාව, නෝර්වේ, එංගලන්තය, ජර්මනිය, ප්‍රංශය, ස්විට්සර්ලන්තය, ජපානය ඇතුළු රටවල් රැසක ද තම චිත්‍ර ප්‍රදර්ශන පවත්වා ඇති සම්මානනීය චිත්‍ර ශිල්පි එස්. එච්. සරත් සිනමාව, වේදිකාව මෙන්ම ටෙලි නාට්‍ය සඳහා ද දායක වෙමින් චිත්‍ර කලාව තුළ තම අනන්‍යතාව තහවුරු කරගත් ශිල්පියෙකි.